El Consistori reconeix l'halterofilista Alicia Munuera per la seua segona posició en el campionat d'Espanya sub 17
03 de juliol 2025

![](/media/psef1t51/img_4571_c.jpg?width=850&height=566.6666666666666)

En el passat Campionat d'Espanya d'Halterofília sub17, l’halterofilista del Port de Sagunt, Alicia Munuera, es va proclamar subcampiona d'Espanya en el campionat disputat al pavelló Cerro Almodóvar de Madrid, on també va aconseguir el segon lloc com a integrant de l'equip valencià. Per això, l'Ajuntament [**ha reconegut esta fita**](https://youtu.be/2Rbg-qExVXs) d'una esportista que anteriorment ja havia obtingut importants registres en l'àmbit nacional.

Alicia Munuera pertany al Club Valencia d'Halterofília i en el citat Campionat d'Espanya va obtindre tres medalles de plata en les modalitats d'arrancada, dos temps i total olímpic. Este èxit posiciona l'esportista local com una promesa de l'esport nacional. Alicia era l'esportista més jove de la categoria de 77 quilograms i també la més lleugera, la qual cosa dona més valor si cap a este èxit.

Anteriorment, l'halterofilista del Port de Sagunt ja havia guanyat la medalla de plata en el Campionat d'Espanya que es va celebrar a Salamanca. Així mateix, el setembre de 2024 també va ser guardonada amb la menció de bronze a l'esportista en edat escolar més avançada en la cerimònia de premis de la Fundació Esportiva Municipal de València. A més, té en el seu palmarés un bronze en l'àmbit internacional.

![](/media/m0oe41df/img_4577_c.jpg?width=850&height=566.6666666666666)

L'alcalde de Sagunt, Darío Moreno, ha assegurat que Alicia Munuera s'ha convertit ja en “ambaixadora de la ciutat” i en un “motiu d'orgull”. Així mateix, el primer edil ha declarat: “Hi ha un dèficit de dones que participen de la vida de l'esport, per això és important traslladar el missatge que en esports de força les dones també tenen eixe lloc de reconeixement”.

D'altra banda, Moreno ha expressat: “Intentem ser transversals i dir-li a tothom que l'esport està ahí i que hi ha tantes disciplines com gustos tenen les persones. Això ens fa una societat més sana, amb millor qualitat de vida, amb millors valors”.

D'altra banda, el regidor d'Activitat Física, Salut i Esports, Javier Timón, ha traslladat la seua enhorabona a l'esportista per la seua carrera esportiva “plagada d'èxits amb medalles nacionals i, fins i tot, un bronze internacional”.

A més, Timón ha afirmat que la ciutat “necessita referents femenins que impulsen el nostre esport a les màximes cotes d'igualtat”. En eixa mateixa línia, ha afegit: “Figures com la d'Alicia Munuera, en una edat en la qual detectem que hi ha una taxa d'abandó de l'activitat esportiva bastant alta, ajuda a difondre que encara es poden aconseguir grans assoliments a estes edats”.

A la fi de juliol, Alicia estarà present en el pròxim Campionat d'Europa que se celebrarà a Madrid com a suplent, sent l'única representant de 15 anys. Després, tornarà a competir en el Campionat d'Espanya júnior, reservat per a menors de 20 anys, que es disputarà al País Basc el mes de novembre. També competirà en el Nacional sub15 que es durà a terme a Cullera, on partirà com a rival a batre. Alicia Munuera ha afirmat estar amb “molta motivació i il·lusió” per a afrontar estos reptes.

*   [](http://www.facebook.com/sharer.php?u=https://aytosagunto.es/va/actualitat/2025-07-03-el-consistori-reconeix-l-halterofilista-alicia-munuera-per-la-seua-segona-posicio-en-el-campionat-d-espanya-sub-17/ "Facebook")
*   [](http://twitter.com/share?url=https://aytosagunto.es/va/actualitat/2025-07-03-el-consistori-reconeix-l-halterofilista-alicia-munuera-per-la-seua-segona-posicio-en-el-campionat-d-espanya-sub-17/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/2025-07-03-el-consistori-reconeix-l-halterofilista-alicia-munuera-per-la-seua-segona-posicio-en-el-campionat-d-espanya-sub-17/ "Linked In")
*   [](mailto:?body=https://aytosagunto.es/va/actualitat/2025-07-03-el-consistori-reconeix-l-halterofilista-alicia-munuera-per-la-seua-segona-posicio-en-el-campionat-d-espanya-sub-17/)